২০২২ জুলাইয়ের মধ্যে পাঠ্যক্রম শেষ করা রাজ্যের চিকিৎসকদের গ্র্যাজুয়েট ডিগ্রির সুপ্রিম মান্যতা

নয়াদিল্লি: ২০২২-এর জুলাইয়ের মধ্যে পাঠ্যক্রম সম্পূর্ণ করা রাজ্যের চিকিৎসকদের পোস্ট গ্র্যাজুয়েট ডিগ্রিকে মান্যতা দিল সুপ্রিম কোর্ট (Supreme Court)। পূর্বনির্দেশ পুনর্বিবেচনা করেই এই নির্দেশ। ২০২২-এর জুলাইয়ের মধ্যে পাঠ্যক্রম শেষ করে সিনিয়র রেসিডেন্ট ডাক্তার (Senior Resident Doctor) হিসেবে কর্মরতদের জন্য স্বস্তির বার্তা দিল শীর্ষ আদালত। তাঁদের ডিগ্রি আইনসম্মত ও কার্যকর বলে আগের নির্দেশ সংশোধন করে জানানো  হল।

২০১৯-২০ শিক্ষাবর্ষে পিজি বা স্নাতকোত্তর পাঠ্যক্রমে আবেদনকারীদের ভর্তির আবেদন পূর্বনির্দেশে নাকচ হয়ে যায় ২০২২ সালের ১৭ অক্টোবর। কারণ ভর্তি হওয়ার কাট-অফ ডেট বা শেষ তারিখ ছিল ২০১৯ সালের ৩১ মে। সেই রায় পুনর্বিবেচনার জন্য সুপ্রিম কোর্টে আবেদন করেছিলেন সংশ্লিষ্ট চিকিৎসকরা।

আরও পড়ুন: সরস্বতী পুজো না করতে দেওয়ার অভিযোগে হাইকোর্টের দ্বারস্থ ল কলেজের ছাত্রছাত্রীরা

আদালত রায় দেওয়ার আগেই ২০২২ সালের জুলাইয়ে আবেদনকারীদের ডিগ্রি বরাদ্দ করা হয়েছিল। এই বিষয়টি পর্যবেক্ষণ করে আবেদনকারীদের ডিগ্রিকে মান্যতা দিলেন প্রধান বিচারপতি সঞ্জীব খান্না (Chief Justice Sanjiv Khanna), বিচারপতি সঞ্জয় কুমার ও বিচারপতি কেভি বিশ্বনাথন।

তবে এক আবেদনকারীর (উত্তরবঙ্গ মেডিক্যাল কলেজ দার্জিলিংয়ের ডাঃ প্রিয়ম্বদা শর্মা) ক্ষেত্রে ব্যতিক্রম হয়েছে। কারণ পূর্বনির্দেশ জারি হওয়ার সময়ও তাঁর পাঠক্রম শেষ হয়নি। তবে তাঁকেও পাঠক্রম শেষ করার সুযোগ দিয়েছে আদালত।

তবে এরই পাশাপাশি ওয়েস্ট বেঙ্গল ইউনিভার্সিটি অফ হেলথ সায়েন্সেস (WUHS) এবং নর্থ বেঙ্গল মেডিক্যাল কলেজকে (North Bengal Medical College) যুগ্মভাবে পাঁচ লক্ষ টাকা জরিমানা করল শীর্ষ আদালত। তাদের জন্যই এই মামলার সূত্রপাত বলে অভিমত আদালতের। জরিমানার অর্থ পশ্চিমবঙ্গ সরকারের মুখ্যমন্ত্রী ত্রাণ তহবিলে চার সপ্তাহের মধ্যে জমা দেওয়ার নির্দেশ দেওয়া হয়েছে।

দেখুন অন্য খবর: